Bonita se gebrek nie vir haar ’n probleem | News24
Bonita se gebrek nie vir haar ’n probleem
Bonita Blankenberg kan nie stilsit nie en sing gereeld vir die plesier daarvan.
As oudste kind van ’n pastoor-pa en huisvrou-ma, sou niemand kon dink die blinde vrou sou haar pad so onafhanklik in die wêreld oopkap nie.
Maar Bonita Blankenberg van Hanover Park, nou ’n inwoner van Bellville, laat niks in haar pad staan nie.
Sy is nou aanbieder van Bok Radio se oggendprogram oor naweke tussen 06:00 en 09:00. Sy het maande gelede as mede-aanbieder by Bok Radio in Brackenfell se middagprogram begin, ná sy ’n kompetisie gewen het.
Dit nadat haar avontuur in Johannesburg ná ses jaar uiteindelik tot ’n einde gekom het. “Ek moes stil gaan sit en myself vra wat belangrik is, en het toe die moeilike besluit geneem om ’n goedbetaalde werk te los en my sakke te pak en huis toe te kom.”
Blankenberg sê sy is keelvol daarvoor om te hoor dat sy net sekere dinge kan doen omdat sy blind is.
Sy sê sy weet al te goed wat haar tekortkominge is, maar om haar werk goed te doen, is nie een daarvan nie.
Sy kan sing, het ’n flinkdink-brein, beoefen verskeie sportsoorte, insluitend tandem-fietsry en is betrokke by verskeie organisasies vir blindes.
Tot dusver geniet sy elke oomblik by die radiostasie en sien sy uit om oor naweke met haar luisteraars te gesels. Wimpie van der Sandt, uitvoerende hoofbeampte van Bok Radio, sê hulle het nog altyd geweet hulle wil vir Blankenberg haar eie program laat aanbied. Hulle wou egter eers seker maak of sy op haar eie vordering gaan toon.
“Sy is baie kreatief en bring baie nuwe dinge na die program.”
Sibu Makhudu, haar tegnikus, sê Blankenberg “is bietjie mal, maar dis die goeie soort mal”. Hy sê sy is uniek en bring haar eie “flava” na die program.
“Dis ook ’n absolute plesier om met haar saam te werk, sy akkommodeer almal en kla nie sommer nie.”